บัตรเครดิตผวาคนจ่ายหนี้ลด
เคทีซีชะลอดึงลูกค้าระดับกลาง ติดตามหนี้ถี่ขึ้นสกัดเอ็นพีแอล
11 เม.ย. 2558

โดย...ทีมข่าวโพสต์ทูเดย์
เคทีซีชะลอดึงลูกค้าระดับกลาง ติดตามหนี้ถี่ขึ้นสกัดเอ็นพีแอล
เคทีซีชะลอโปรโมชั่นดึงลูกค้าระดับกลาง หลังพบสัญญาณจ่ายหนี้ลดลง แต่กดเงินสดเพิ่มขึ้น  
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัทบัตรกรุงไทย (เคทีซี) เปิดเผยว่า ขณะนี้เคทีซีชะลอการกระตุ้นการใช้จ่ายของลูกค้าที่มีรายได้ระดับกลางลงมา หลังจากที่หนี้ครัวเรือนต่อจีดีพียังอยู่ระดับสูง และเริ่มเห็นสัญญาณการเบิกถอนเงินสดจากบัตรเครดิตมากขึ้น จากปกติจะเบิกถอนเงินสด 11-12% ของลูกค้าทั้งหมด เพิ่มเป็น 15% นอกจากนี้ยังมียอดค้างชำระเพิ่มขึ้น สะท้อนว่าลูกค้าปรับพฤติกรรมมาผ่อนชำระขั้นต่ำแทนการจ่ายเต็มวงเงิน
ทั้งนี้ บริษัทจะชะลอการออกส่งเสริมการขายในกลุ่มลูกค้ารายได้ปานกลางลงมา และปรับเพิ่มวงเงินเพื่ออนุมัติบัตรได้ยากขึ้น โดยจะพิจารณาตามความจำเป็นและความเสี่ยง รวมทั้งหากพบว่าลูกค้ากลุ่มใดมีอัตราผิดนัดชำระหนี้สูงผิดปกติ จะเตือนพนักงานส่งเสริมการขายให้งดรับลูกค้าใหม่ในกลุ่มนั้น การเข้มงวดดังกล่าวทำให้ยอดการอนุมัติบัตรใหม่ลดลงเล็กน้อย จากที่เคยอยู่ที่ 50% ของยอดคำขอ 
นอกจากนี้ ยังมีการเพิ่มความถี่ในการติดตามหนี้มากขึ้น ส่งผลให้ยอดผิดนัดชำระยังทรงตัวสิ้นเดือน ก.พ.อยู่ระดับ 2.32% ส่วนเอ็นพีแอลอยู่ที่ระดับ 1.6% ต่ำกว่าตลาด
สำหรับการใช้จ่ายผ่านบัตรเคทีซีในช่วง 2 เดือนที่ผ่านมา เติบโต 10-11% แม้จะต่ำกว่าเป้าหมายที่ตั้งไว้ที่ 15% แต่ถือว่าน่าพอใจ เพราะยังสูงกว่าค่าเฉลี่ยตลาดซึ่งอยู่ที่ 5-6% และช่วงเดียวกันปีก่อน เคทีซีเติบโตเลขหลักเดียวเท่านั้น เนื่องจากไตรมาสแรกมักใช้จ่ายน้อยอยู่แล้ว ประกอบกับคนระมัดระวังการใช้จ่าย เพราะไม่มั่นใจเศรษฐกิจ
อย่างไรก็ตาม การใช้จ่ายผ่านบัตรเพื่อการท่องเที่ยวเติบโตโดดเด่นมากถึง 16-17% ในช่วงต้นปี สะท้อนว่าคนยังใช้จ่ายตามไลฟ์สไตล์ส่วนตัวอยู่ ส่วนใหญ่เป็นการจองตั๋วเครื่องบิน การซื้อประกันท่องเที่ยว การจองโรงแรม โดยใช้จ่ายเพื่อเดินทางไปต่างประเทศมากขึ้น โดยเฉพาะญี่ปุ่น เกาหลีใต้ ฮ่องกง ที่ค่าเงินถูกลง และคนเดินทางไปเองได้ โดยยอดใช้จ่ายต่างประเทศผ่านบัตรเคทีซีมีสัดส่วน 8% ของยอดใช้จ่ายทั้งหมด
ปัจจุบัน เคทีซีมีฐานลูกค้าเข้ามาเดือนละ 2 หมื่น โดย 2 เดือนที่ผ่านมา ฐานบัตรเติบโต 15% สูงกว่าตลาดที่เติบโต 9.4% จากลูกค้าในต่างจังหวัดตามกลยุทธ์การบุกหัวเมือง 14 จังหวัด และยอมรับว่า การแข่งขันในธุรกิจบัตรเครดิตยังค่อนข้างรุนแรง การออกแคมเปญมีต้นทุนสูงและทำกำไรยาก กลยุทธ์สำคัญจึงต้องร่วมกับพันธมิตรในการกระตุ้นการใช้จ่ายของลูกค้า
ทั้งนี้ ผลประกอบการปี 2557 เคทีซีมีกำไรกว่า 1,700 ล้านบาท มาจากการทำตลาดและการบริหารจัดการที่มาถูกทาง ส่วนปี 2558เคทีซีมีงบการตลาดอยู่ที่ 1,000 ล้านบาท ใกล้เคียงกับปีที่แล้ว โดยกลยุทธ์หลักจะเน้นทำตลาดกับกลุ่มลูกค้าระดับและพื้นที่เป้าหมาย